ai4bharat/Pralekha huggingface dataset:
माहिती आणि प्रसारण मंत्रालय
'गुरुजन' ही 15 व्या –16व्या शतकातील आसामी विद्वान संत श्रीमंत शंकरदेव यांना संगीतमय मानवंदना आहे
शंकरदेव यांचा संदेश केवळ भारतातच नाही तर जगभरात पोहोचवणे गरजेचं आहे असे मला वाटले : दिग्दर्शक सुदीप्तो सेन
इफ्फी 53 मध्ये भारतीय पॅनोरमा विभाग अंतर्गत गुरुजन हा नॉन-फिचर चित्रपट दाखवण्यात आला
गोवा/मुंबई, 27 नोव्हेंबर 2022
'गुरुजन' ही 15 व्या –16व्या शतकातील आसामी विद्वान श्रीमंत शंकरदेव यांना संगीतमय मानवंदना आहे.
शंकरदेव यांना आसाम आणि ईशान्य भारतातील इतर भागातले लोक 'गुरुजन' असे म्हणतात”, असे दिग्दर्शक सुदिप्तो सेन म्हणाले . ते आज गोव्यात इफ्फी 53 मध्ये पत्र सूचना कार्यालयाने माध्यम तसंच महोत्सवासाठी आलेल्या प्रतिनिधींसाठी आयोजित केलेल्या संवाद कार्यक्रमात बोलत होते.
सुदीप्तो सेन पुढे म्हणाले की, शंकरदेव केवळ भक्तीमार्गी संत म्हणून नव्हे तर एक असामान्य लेखक आणि संगीतकार म्हणूनही उदयाला आले. ब्रजवली नावाची नवीन साहित्यिक भाषा तयार करण्यातही त्यांनी मदत केली होती.
गोवा इथे 53 व्या इफ्फीमध्ये 'IFFI टेबल टॉक' मध्ये दिग्दर्शक सुदीप्तो सेन
आपल्या देशाने युरोपियन क्रांतीच्याही काही शतके आधी ‘भक्ती’ चळवळीच्या रूपात सुधारणावादी पुनरुत्थान पाहिले होते याबद्दल लोकांना फारशी माहिती नाही, असं आपल्याला जाणवल्याचं मत या प्रख्यात चित्रपट निर्मात्यांनी व्यक्त केलं.
'गुरुजन' बनवण्यामागील प्रेरणा याबाबत सुदीप्तो सेन म्हणाले, “शंकरदेव यांचा संदेश केवळ भारतातच नाही तर जगभरात पोहोचवणे गरजेचं आहे असे मला वाटले. या नॉन फीचर चित्रपटाद्वारे मी त्यांना संगीतमय मानवंदना दिली आहे.”
नॉन फीचर चित्रपट 'गुरुजन' चे पोस्टर
गोव्यात सुरू असलेल्या 53 व्या भारतीय आंतरराष्ट्रीय चित्रपट महोत्सवाच्या इंडियन पॅनोरमा विभाग अंतर्गत गुरुजन दाखवण्यात आला.
सारांश:
15व्या -16व्या शतकातील वैष्णव संत, श्रीमंत शंकरदेव हे एक धार्मिक नेते आणि उत्कृष्ट समाजसुधारक होते. जातिव्यवस्था आणि कठोर धार्मिक प्रथा यांच्या जोखडातून समाजाला मुक्त करण्यासाठी त्यांनी अथक संघर्ष केला.
स्वभावाने पुरोगामी द्रष्टे असलेल्या त्यांना भारतवर्षात समतावादी समाज घडवायचा होता. त्यांचे अनुयायी त्यांना ज्या नावाने ओळखतात त्या गुरुजन नावाचा हा चित्रपट संगीतमय पद्धतीने प्रस्तुत केला असून भगवान विष्णूचा पुनर्जन्म म्हणून संबोधित केले जाणाऱ्या या हा महापुरुषाला जाणून घेण्याचा हा एक अनोखा अनुभव आहे.
चित्रपटाबद्दल :
दिग्दर्शक: सुदीप्तो सेन
निर्माता:इंदिरा गांधी नॅशनल सेंटर फॉर द आर्ट्स
पटकथा: सुदीप्तो सेन, रिया मुखर्जी
छायाचित्रण : आशिष कुमार, शोभिक मल्लिक
संकलक: हिमाद्री शेखर भट्टाचार्य
2022 | इंग्रजी | रंगीत | 50 मिPIB Mumbai | G.Chippalkatti/S.Kane/D.Rane
सोशल मिडियावर आम्हाला फॉलो करा:@PIBMumbai /PIBMumbai /pibmumbai pibmumbai[at]gmail[dot]com /PIBMumbai /pibmumbai
(Visitor Counter : 127
रसायन आणि खते मंत्रालय
जनऔषधी रेल्वेला आज नवी दिल्लीत डॉ. मनसुख मांडवीय आणि अश्विनी वैष्णव यांनी हिरवा झेंडा दाखवून केले रवाना
पुणे ते दानापूर रेल्वेही रवाना
जनौषधीचा प्रसार करण्यासाठी आठवडाभर चालणाऱ्या कार्यक्रमाच्या तिसऱ्या दिवशी, केंद्रीय आरोग्य आणि कुटुंब कल्याण आणि रसायने आणि खते मंत्री डॉ. मनसुख मांडवीय आणि रेल्वे, दळणवळण, इलेक्ट्रॉनिक्स आणि माहिती तंत्रज्ञान मंत्री अश्विनी वैष्णव यांनी आज नवी दिल्लीत जन औषधी रेल्वे गाडीला हिरवा झेंडा दाखवून रवाना केले.  9000 हून अधिक केंद्रांद्वारे परवडणाऱ्या किमतीत उपलब्ध असलेल्या जनऔषधी  औषधांबद्दल जागरूकता पसरवण्यासाठी या गाडीच्या माध्यमातून जनऔषधी योजनेचे ब्रँडिंग करण्यात आले आहे. ही ट्रेन 2 महिन्यांमध्ये 4 हून अधिक राज्यांमध्ये प्रवास करेल.
याचवेळी जनऔषधी योजनेबाबत सर्वसामान्यांमध्ये जागरूकता निर्माण करण्यासाठी पुणे ते दानापूर ही 4 राज्यांतून प्रवास करणारी अशाचप्रकारची ट्रेन 2 महिन्यांसाठी रवाना झाली.
यावर्षी तिसरा जनऔषधी दिवस देशभरात साजरा करण्यासाठी ‘जनऔषधी - एक कदम मातृ शक्ती की ओर’ ही संकल्पना निश्चित करण्यात आली आहे. यानिमित्त विविध कार्यक्रमांचे आयोजन केले जात आहे. सर्व राज्ये/केंद्रशासित प्रदेशातील 34 ठिकाणी जनऔषधी केंद्रांवर महिला लाभार्थी मोठ्या संख्येने उपस्थित रहात आहेत. अनेक ठिकाणी महिला लोकप्रतिनिधी, महिला डॉक्टर, एनजीओ यांच्या उपस्थितीत संवाद साधला गेला आणि जनऔषधी औषधांच्या आरोग्य लाभांविषयी माहितीची देवाणघेवाण करण्यात आली. मासिक पाळीतील आरोग्याबाबत विशेष चर्चाही करण्यात आली. 3500 हून अधिक महिलांना महिला-केंद्रित उत्पादने असलेल्या संचाचे विविध ठिकाणी वाटप करण्यात आले.
माहिती आणि प्रसारण मंत्रालय
‘सोल्स जर्नी’ हा चित्रपट मूल गमावलेल्या मातेच्या वेदना आणि आघात यांचे दर्शन घडवतो
माणसे म्हणजे केवळ एक संख्या नव्हे तर सन्माननीय जिवंत व्यक्ती असतात: दिग्दर्शक क्लॉडिया सायंते-लूस
गोवा/मुंबई, 26 नोव्हेंबर 2022
माणसे म्हणजे केवळ एक संख्या नव्हे तर सन्माननीय जिवंत व्यक्ती असतात. पैसे कमावण्याच्या नादात समाजातील एक घटक हे सत्य विसरतो आणि अपहरण तसेच मानवी तस्करीसारखे जघन्य गुन्हे करतो. गोव्यात सुरु असलेल्या 53 व्या भारतीय आंतरराष्ट्रीय चित्रपट महोत्सवामध्ये आंतरराष्ट्रीय पॅनोरमा विभागात सादर होणाऱ्या ‘सोल्स जर्नी’ या मेक्सिकन चित्रपटातून मेक्सिको देशातील मानवी तस्करीसारख्या अत्यंत संवेदनशील विषयाला हात घातला आहे.
‘इफ्फी टेबल टॉक्स’ कार्यक्रमाच्या आजच्या सत्राला संबोधित करताना, या चित्रपटाच्या दिग्दर्शक दिग्दर्शक क्लॉडिया सायंते-लूस म्हणाल्या की हा चित्रपट मानवी तस्करीसारख्या सर्रास घडणाऱ्या गुन्ह्यांवर आणि त्याच्या गंभीर परिणामांवर प्रकाश टाकतो.
“मेक्सिकोमध्ये, समाजातील एक वर्ग जिवंत माणसांची खरोखरीच किंमत करत नाही. ही समस्या इतक्या मोठ्या प्रमाणात वाढली आहे की तेथे पाळीव प्राण्यांची किंमत देखील माणसांपेक्षा अधिक आहे. तेथील बहुतांश लोक त्यांच्या हरवलेल्या पाळीव प्राण्यांविषयी फार चिंतीत असतात आणि या प्राण्यांच्या पोस्टरच्या वाढत्या संख्येवरून ते दिसून येते.पण, गायब झालेल्या लोकांविषयी विशेषतः लहान मुलांविषयी कोणी काहीही चिंता करत नाही," त्या पुढे म्हणाल्या.
क्लॉडिया पुढे म्हणाल्या की हा चित्रपट ‘ख्रिस्तियन’ नावाच्या सात वर्षाच्या मुलाचे अपहरण झाल्यानंतर त्याच्या आईच्या मनावर झालेला मानसिक आघात आणि तिला झालेल्या वेदना दाखवतो. “हा चित्रपट समाजाची मानसिकता आणि न्याय व्यवस्थेतील कमतरता यांचे देखील दर्शन घडवतो,” त्यांनी अधिक माहिती देत सांगितले.
प्रसारमाध्यमांच्या प्रतिनिधींशी संवाद साधताना, दिग्दर्शक म्हणाल्या की हा चित्रपट मूल गमावलेल्या मातेच्या असह्य नुकसानाची मानवी आणि व्यक्तिगत प्रतिमा उभी करतो.
यावेळी उपस्थितांशी संवाद साधताना निर्माता ख्रिस्तियन क्रेगेल म्हणाले की आमच्या सहकाऱ्यांनी लहान मुलांच्या तस्करीच्या संवेदनशील समस्येचे दर्शन घडवण्यासाठी प्रयत्न केले आहेत. “या चित्रपटामुळे समाजात काही बदल घडावा आणि संस्कृतीवर त्याचा उत्तम प्रभाव पडावा यासाठी आम्ही आमचे सर्वोत्तम प्रयत्न केले आहेत,” ते पुढे म्हणाले.PIB Mumbai | G.Chippalkatti/S.Chitnis/D.Rane
Follow us on social media:@PIBMumbai /PIBMumbai /pibmumbai pibmumbai[at]gmail[dot]com /PIBMumbai /pibmumbai
(Visitor Counter : 93
विज्ञान आणि तंत्रज्ञान मंत्रालय
फरीदाबाद क्षेत्रासाठी ‘टीएचएसटीआय’च्या ‘डीबीटी’ला कोविड-19 चाचणी सुविधा केंद्र म्हणून आयसीएमआरची मान्यता
फरीदाबाद क्षेत्रासाठी ट्रान्सलेशन हेल्थ सायन्स अँड टेक्नॉलॉजी इन्स्टिट्यूटच्या जैव-आमापन विभागाच्यावतीने पहिले आणि एकमेव कोविड-19 चाचणी सुविधा केंद्र
नवी दिल्ली, 12 एप्रिल 2020
फरिदाबाद इथल्या ‘टीएचएसटीआय’ अर्थात ‘ट्रान्सलेशनल हेल्थ सायन्स अँड टेक्नॉलॉजी इन्स्टिट्यूट’च्या जैव-आमापन विभागाच्या प्रयोगशाळेमध्ये आता कोविड-19साठी चाचणी केंद्राची सुविधा करण्यात आली आहे. फरीदाबाद क्षेत्रातले अशा प्रकारचे पहिले आणि एकमेव चाचणी केंद्र आहे. फरिदाबादच्या ईएसआयसी वैद्यकीय महाविद्यालय आणि रुग्णालयाचा विस्तार कक्ष म्हणून हे निदान केंद्र काम करणार आहे.
कोविड-19 च्या निदान चाचणीसाठी प्रयोगशाळेत आवश्यक असणाऱ्या मनुष्य बळाला प्रशिक्षित करण्यासाठी आणि कोविड-19 च्या चाचणीसाठी ईएसआयसीच्या रुग्णालयाची क्षमता वाढवण्यासाठी आवश्यक असणारी मदत देण्यात आली आहे. यासंबंधी दोन्ही संस्थांमध्ये सामंजस्य करार करण्यात आला आहे. केंद्रीय विज्ञान आणि तंत्रज्ञान मंत्रालयाच्यातीने ‘टीएचएसटीआय’च्या जैव-आमापन विभागाला वित्तीय मदत करण्यात येते. तर ईएसआयसी फरीदाबाद वैद्यकीय महाविद्यालय आणि रुग्णालय या दोन्ही केंद्रीय कामगार आणि रोजगार मंत्रालयाच्या अंतर्गत कार्यरत असलेल्या प्राथमिक वैद्यकीय संस्था आहेत.
'टीएचएसटीआय'च्या जैव-आमापन विभागाच्या प्रयोगशाळेची स्थापना ‘टीएचएसटीआय’ला देण्यात आलेल्या अनुदानातून करण्यात आली आहे. जागतिक निकषांची पूर्तता करणाऱ्या वैद्यकीय लसी आणि जैविकांचा विकास करण्यासाठी या प्रयोगशाळेचा वापर करण्यात येतो. आता या प्रयोगशाळेला राष्ट्रीय मान्यता मंडळाची मंजुरी मिळावी यासाठी अर्ज करण्यात येणार आहे.
आयसीएमआर म्हणजेच भारतीय वैद्यकीय संशोधन परिषदेच्या अंतर्गत नसलेल्या ज्या सरकारी प्रयोगशाळांमध्ये विविध प्रकारचे संशोधन केले जाते त्यांचा विस्तार करण्यासंबंधी एक सामंजस्य करार करण्यात आला आहे. तसेच या संस्थांमध्ये चाचणी सुविधा केंद्र तयार करण्याचा समावेश या करारामध्ये आहे. त्यानुसार जैवतंत्रज्ञान विभाग, वैज्ञानिक आणि औद्योगिक संशोधन मंडळ, संरक्षण संशोधन आणि विकास संघटना आणि सरकारी अनुदानावर चालणारी वैद्यकीय महाविद्यालये आणि इतर संस्थांचा यामध्ये समावेश करण्यात आला आहे.

G.Chippalkatti/S.Bedekar/P.Malandkar
(Visitor Counter : 83
आरोग्य आणि कुटुंब कल्याण मंत्रालय
भारताच्या समग्र कोविड-19 प्रतिबंधक लसीकरण मोहिमेमध्ये आतापर्यंत लसीच्या 195 कोटी 19 लाखांहून अधिक मात्रा देण्यात आल्या
12 ते 14 वर्ष या वयोगटातील मुलामुलींना कोविड-19 प्रतिबंधक लसीच्या 3 कोटी 51 लाखांहून अधिक मात्रा देण्यात आल्या
भारतातील सध्याची कोविड सक्रीय रुग्णसंख्या 47,995
गेल्या 24 तासात देशात 8,084 नव्या कोरोना बाधित रुग्णांची नोंद
देशातील रोगमुक्ती दर सध्या 98.68%
साप्ताहिक पॉझिटीव्हिटी दर सध्या 2.21% आहे
नवी दिल्ली 13 जून 2022
आज सकाळी 7 वाजता प्राप्त झालेल्या तात्पुरत्या अहवालातील आकडेवारीनुसार, भारताच्या कोविड-19 प्रतिबंधक लसीकरण मोहिमेत देण्यात आलेल्या लसीच्या मात्रांच्या संख्येने 195 कोटी 19 लाखांचा  टप्पा ओलांडला आहे. देशभरात 2,50,56,366 सत्रांच्या आयोजनातून हे उद्दिष्ट साध्य करण्यात आले.
16 मार्च 2022 रोजी देशातील 12 ते 14 वर्ष वयोगटातील मुलामुलींसाठीची कोविड-19 प्रतिबंधक लसीकरण मोहीम सुरु झाली. आतापर्यंत 3 कोटी 51 लाखांहून अधिक  किशोरवयीनांना कोविड-19 प्रतिबंधक लसीची पहिली मात्रा देण्यात आली आहे. त्याचप्रमाणे, देशातील वय वर्षे 18 ते 59 या गटातील नागरिकांना कोविड-19 लसीची खबरदारीची मात्रा देण्याचे अभियान देखील 10 एप्रिल 2022 सुरु करण्यात आले आहे.
आज सकाळी 7 वाजता प्राप्त झालेल्या तात्पुरत्या अहवालातील आकडेवारीनुसार, आतापर्यंत देण्यात आलेल्या कोविड प्रतिबंधक लसीच्या एकूण मात्रांची गटनिहाय विगतवारी खालीलप्रमाणे आहे:
|
|
Cumulative Vaccine Dose Coverage
|
|
HCWs
|
|
1st Dose
|
|
1,04,07,764
|
|
2nd Dose
|
|
1,00,50,209
|
|
Precaution Dose
|
|
54,11,036
|
|
FLWs
|
|
1st Dose
|
|
1,84,20,731
|
|
2nd Dose
|
|
1,76,01,591
|
|
Precaution Dose
|
|
92,14,027
|
|
Age Group 12-14 years
|
|
1st Dose
|
|
3,51,48,286
|
|
2nd Dose
|
|
1,94,72,762
|
|
Age Group 15-18 years
|
|
1st Dose
|
|
5,98,65,545
|
|
2nd Dose
|
|
4,70,00,805
|
|
Age Group 18-44 years
|
|
1st Dose
|
|
55,76,46,418
|
|
2nd Dose
|
|
49,50,53,984
|
|
Precaution Dose
|
|
15,39,266
|
|
Age Group 45-59 years
|
|
1st Dose
|
|
20,33,44,863
|
|
2nd Dose
|
|
19,20,24,445
|
|
Precaution Dose
|
|
18,25,095
|
|
Over 60 years
|
|
1st Dose
|
|
12,71,67,853
|
|
2nd Dose
|
|
11,98,40,643
|
|
Precaution Dose
|
|
2,09,45,827
|
|
Precaution Dose
|
|
3,89,35,251
|
|
Total
|
|
1,95,19,81,150
भारतातील कोविड सक्रीय रुग्णसंख्या आता 47,995 इतकी आहे, देशातील आतापर्यंतच्या एकूण कोविड बाधितांच्या तुलनेत ही सख्या केवळ 0.11% आहे.
परिणामी, भारतातील रोगमुक्ती दर आता 98.68% झाला आहे. गेल्या 24 तासात 4,592 रुग्ण कोविड आजारातून बरे झाल्यामुळे, देशात महामारीची सुरुवात झाल्यापासून आतापर्यंत कोविड-19 आजारातून पूर्णपणे बऱ्या झालेल्या रुग्णांची संख्या आता 4,26,57,335 झाली आहे.
गेल्या 24 तासात, देशात नव्या 8,084 कोविड ग्रस्त रुग्णांची नोंद झाली.
गेल्या 24 तासात देशात कोविड संसर्ग तपासण्यासाठी एकूण 2,49,418 चाचण्या करण्यात आल्या. देशात आतापर्यंत एकंदर 85 कोटी 51 लाखांहून अधिक  चाचण्या करण्यात आल्या आहेत.
देशात साप्ताहिक पॉझिटीव्हिटी दर सध्या 2.21% आहे आणि दैनंदिन पॉझिटीव्हिटी दर 3.24%.इतका नोंदला गेला आहे.
उपराष्ट्रपती कार्यालय
राज्यसभा अध्यक्षांनी उपाध्यक्षांच्या पॅनेलमध्ये पन्नास टक्के महिला सदस्यांचे नामनिर्देशन करून उचलले लिंगभाव समानतेचे ऐतिहासिक पाउल
पॅनलमधील चारही महिलांचा राज्यसभा सदस्यत्वाचा पहिलाच कार्यकाळ
एस फांगनॉन कोन्याक या उपाध्यक्षांच्या पॅनेलसाठी नामांकित झालेल्या नागालँडमधील पहिल्याच महिला
यंदाच्या पावसाळी अधिवेशनापासून राज्यसभा अध्यक्ष डिजिटल कार्यपद्धतीचा अवलंब करणार
नवी दिल्ली, 20 जुलै 2023
राज्यसभा अध्यक्ष जगदीप धनखड यांनी सभागृहातील उपाध्यक्षांच्या पॅनेलसाठी चार महिला खासदारांचे नामांकन करून एक ऐतिहासिक पाउल उचलले आहे.
पॅनेलमध्ये नामनिर्देशित केलेल्या सर्व महिला सदस्यांचा राज्यसभेतील खासदारकीचा पहिलाच कार्यकाळ आहे, ही गोष्ट लक्षात घेण्याजोगी असून, एस. फांगनॉन कोन्याक या नागालँडमधून राज्यसभेच्या सदस्य म्हणून निवडून आलेल्या पहिल्या महिला आहेत.
पावसाळी अधिवेशनापूर्वी पुनर्रचना करण्यात आलेल्या पॅनेलमध्ये एकूण आठ नावे असून, त्यापैकी निम्म्या महिला आहेत. संसदेच्या वरिष्ठ सभागृहाच्या इतिहासात उपाध्यक्षांच्या पॅनेलमध्ये महिला सदस्यांना समान प्रतिनिधित्व देण्याची ही पहिलीच वेळ आहे.
राज्यसभेच्या अध्यक्षांनी डिजिटल कार्यपद्धतीचा पूर्णतः अवलंब केला असून, ही आणखी एक उल्लेखनीय घडामोड आहे. राज्यसभेचे अध्यक्ष सभागृहाचे कामकाज, सभागृहातील उपस्थिती, निवेदन सादर करणाऱ्या सदस्यांचे तपशील आणि इतर संबंधित माहितीसाठी इलेक्ट्रॉनिक टॅब्लेटचा वापर करतील.
उपाध्यक्षांच्या पॅनेलमध्ये नामनिर्देशन झालेल्या महिला सदस्यांबाबतची माहिती पुढील प्रमाणे:
पी.टी. उषा:
- त्यांना पद्मश्री पुरस्काराने गौरवण्यात आले असून त्या एक प्रसिद्ध धावपटू आहेत. जुलै 2022 मध्ये त्यांना राज्यसभेवर नामनिर्देशित करण्यात आले होते.
- त्या संरक्षण समिती, युवा व्यवहार आणि क्रीडा मंत्रालयाची सल्लागार समिती आणि नीतिशास्त्र समितीच्या सदस्य आहेत.
एस. फांगनॉन कोन्याक:
- त्या भारतीय जनता पक्षाच्या सदस्या आहेत. एप्रिल 2022 मध्ये नागालँडमधून राज्यसभेच्या सदस्य म्हणून निवड झालेल्या त्या पहिल्या महिला आहेत तर संसदेच्या सभागृहात किंवा राज्य विधानसभेवर निवडून आलेल्या राज्यातील दुसऱ्या महिला आहेत.
- त्या परिवहन, पर्यटन आणि संस्कृती समिती, ईशान्य प्रदेश विकास मंत्रालयाची सल्लागार समिती, महिला सक्षमीकरण समिती, सदन समिती आणि शिलाँगच्या ईशान्य इंदिरा गांधी प्रादेशिक आरोग्य आणि वैद्यकीय विज्ञान संस्थेच्या प्रशासकीय परिषदेच्या सदस्य आहेत.
डॉ. फौजिया खान:
- त्या राष्ट्रवादी काँग्रेस पक्षातील आहेत. एप्रिल 2020 मध्ये त्यांची राज्यसभेवर निवड झाली होती.
- त्या महिला सक्षमीकरण समिती, ग्राहक व्यवहार, अन्न आणि सार्वजनिक वितरण समिती, कायदा आणि न्याय मंत्रालयाच्या सल्लागार समितीच्या सदस्य आहेत.
सुलता देव:
- त्या बिजू जनता दलातील आहेत. जुलै 2022 मध्ये त्यांची राज्यसभेवर निवड झाली होती.
- त्या उद्योग समिती, महिला सक्षमीकरण समिती, लाभाच्या पदासंबंधी संयुक्त समिती, खासदार स्थानिक क्षेत्र विकास योजना  समिती आणि महिला आणि बाल विकास मंत्रालयाच्या सल्लागार समितीच्या सदस्य आहेत.
उपरोक्त महिला सदस्यांव्यतिरिक्त, व्ही विजयसाई रेड्डी, घनश्याम तिवारी, डॉ. एल. हनुमंथय्या आणि सुखेंदू शेखर रे यांनाही उपाध्यक्षांच्या पॅनेलमध्ये नामनिर्देशित करण्यात आले आहे.
सुलता देव एस. फांगनॉन कोन्याक
पी.टी. उषा डॉ. फौजिया खानR.Aghor/Rajshree/Sushma/D.Rane
सोशल मिडियावर आम्हाला फॉलो करा:@PIBMumbai /PIBMumbai /pibmumbai pibmumbai[at]gmail[dot]com /PIBMumbai /pibmumbai
(Visitor Counter : 88
सहकार मंत्रालय
केंद्र सरकार नवीन सहकार धोरण लवकरच जाहीर करणार- केंद्रीय राज्यमंत्री बी.एल.वर्मा
नवीन सहकार धोरण तयार करण्यासाठी नियुक्त करण्यात आलेल्या सुरेश प्रभू समितीचा अहवाल लवकरच सादर होणार असून त्यानंतर लगेचच नवीन धोरण जाहीर केले जाईल अशी माहिती केंद्रीय सहकार राज्यमंत्री बी. एल. वर्मा यांनी आज पुण्यात दिली.
पुण्यातील वैकुंठभाई मेहता राष्ट्रीय सहकार.व्यवस्थापन संस्था अर्थात व्हेमनिकोन च्या 55 आणि. 56 व्या तुकडीच्या पदवी प्रदान समारंभात प्रमुख पाहुणे म्हणून ते बोलत होते. एकूण 118 जणांना यावेळी वर्मा यांच्या हस्ते पदव्युत्तर पदविका प्रमाणपत्र देण्यात आले. सहकार मंत्रालयाचे संयुक्त सचिव आलोक अग्रवाल, संस्थेच्या संचालक हेमा यादव आदी मान्यवर यावेळी उपस्थित होते.
उपस्थित विद्यार्थ्यांना मार्गदर्शन करताना वर्मा पुढे म्हणाले की, या संस्थेतून पदवी. अथवा पदविका घेऊन बाहेर पडणाऱ्या 100 टक्के विद्यार्थ्यांना नोकरी मिळत आहे ही अभिमानाची गोष्ट असली तरी ग्रामीण भागाचा विकास करणारे उद्योजक या संस्थेतून निर्माण होण्याची खरी गरज आहे. सहकारातून समृध्दी हा मंत्र खऱ्या अर्थाने त्याच वेळी प्रत्यक्षात येणार आहे .
भारताची अर्थव्यवस्था लवकरच 5 ट्रिलियन डॉलर पर्यंत झेप घेणार असून त्यात सहकार क्षेत्राचे योगदान सर्वाधिक राहील असा विश्वास वर्मा यांनी यावेळी व्यक्त केला. नव्या सहकार धोरणाचा मसुदा तयार करण्याच्या प्रक्रियेत वैकुंठ मेहता सारख्या संस्था मोलाची भूमिका बजावत असल्याचे गौरवोद्गार त्यांनी काढले .
सहकार क्षेत्रासाठी स्वतंत्र मंत्रालय स्थापन करून ग्रामीण भागाचा कायापालट करण्यास केंद्र सरकार कटिबद्ध असल्याचे सांगताना वर्मा यांनी सहकार क्षेत्राच्या वृद्धीसाठी केंद्राने घेतलेल्या अनेकविध निर्णयांची यावेळी माहिती दिली . ग्रामीण भारतातील विविध कार्यकारी सोसायट्या ना पेट्रोल पंप आणि गॅस अजन्सी देण्यास प्राधान्य दिले जाणार असून प्रत्येक गावात धान्य साठवणुकसाठी गोदामे उभारली जाणार असल्याची माहिती वर्मा यांनी दिली.
देशातील सहकार क्षेत्र अधिक बळकट करण्यासाठी सहकार मंत्रालयाने अनेक निर्णय घेतल्याचे संयुक्त सचिव आलोक अगरवाल यांनी यावेळी सांगितले .
संस्थेच्या संचालक हेमा यादव यांनी स्वागत आणि प्रास्ताविक केले तर रजिस्ट्रार व्हीं. सुधीर यांनी आभार प्रदर्शन केले.
कार्यक्रमाची संपूर्ण चित्रफित : https://www.youtube.com/watch?v=CLck3rV5CAs
अर्थ मंत्रालय
तेल विपणन कंपन्यांच्या अचल कार्यकारी भांडवलाचे वित्तपोषण दीर्घकालीन परदेशी कर्जाद्वारे
नवी दिल्ली, 4 ऑक्टोबर 2018
तेल विपणन कंपन्यांच्या अचल कार्यकारी भांडवलाचे वित्त पोषण परदेशी चलन कर्जाद्वारे करण्याचा निर्णय घेण्यात आला आहे.
तेल विपणन कंपन्या टप्प्याटप्याने पाच वर्षांच्या मुदतीचे 10 अब्ज अमेरिकी डॉलर्सचे कर्ज घेतील. सुरुवातीला 4 अब्ज अमेरिकी डॉलर्सचा हप्ता असेल त्यानंतर दोन टप्प्यात 3 अब्ज अमेरिकी डॉलर्सचे दोन हप्ते असतील. सर्व कर्ज आजमितीपासून एका वर्षात पूर्ण करण्यात येतील.
B.Gokhale/S.Kakade/P.Malandkar
(Visitor Counter : 47
पंतप्रधान कार्यालय
जाफना सांस्कृतिक केंद्र हा भारत आणि श्रीलंका यांच्यातील दृढ सांस्कृतिक सहकार्य दर्शवणारा एक महत्त्वाचा उपक्रम : पंतप्रधान
जाफना सांस्कृतिक केंद्राचे लोकार्पण हा एक महत्त्वाचा उपक्रम आहे, असे पंतप्रधान नरेंद्र मोदी यांनी म्हटले आहे. त्यांनी अध्यक्ष रानिल विक्रमसिंघे यांची उपस्थिती अधोरेखित केली. पंतप्रधानांनी 2015 मध्ये या केंद्राची पायाभरणी केली होती आणि त्या खास भेटीतील काही छायाचित्रे त्यांनी सामायिक केली आहेत.
पंतप्रधानांनी ट्विट केले:
"जाफना सांस्कृतिक केंद्र हे भारत आणि श्रीलंका यांच्यातील दृढ सांस्कृतिक सहकार्याचे प्रतीक आहे.याचा फायदा अनेकांना होईल. श्रीलंकेचे अध्यक्ष रानिल विक्रमसिंघे यांच्या उपस्थितीमुळे कार्यक्रम आणखीनच खास झाला.
2015 मधील माझी जाफना भेट माझ्या सदैव स्मरणात राहील. त्यावेळी मला जाफना सांस्कृतिक केंद्राची पायाभरणी करण्याची संधी मिळाली होती .
त्या भेटीची ही काही क्षणचित्रे.
रस्ते वाहतूक आणि महामार्ग मंत्रालय
केंद्रिय मंत्री श्री नितीन गडकरी यांच्या हस्ते पुण्यातील उड्डाणपुलाचे भूमीपूजन संपन्न
पुणे, दि. 24 सप्टेंबर 2021
पुण्यातील सिंहगड रस्त्यावरील राजाराम पूल ते फन टाइम चित्रपटगृह या दरम्यानच्या प्रस्तावित उड्डाणपुलाचे भूमीपूजन केंद्रिय रस्ते वाहतूक आणि महामार्ग मंत्री श्री नितीन गडकरी यांच्या हस्ते शुक्रवार दि. 24 सप्टेंबर 21 रोजी झाले. उप मुख्यमंत्री तथा जिल्ह्याचे पालक मंत्री श्री अजित पवार, खासदार श्री गिरीश बापट, विधान परिषदेच्या उपसभापती नीलम गो-हे , पुण्याचे महापौर मुरलीधर मोहोळ ,आमदार माधुरी मिसाळ, आमदार भीमराव तापकीर यांच्यासह विविध मान्यवर तसेच अधिकारी यावेळी उपस्थीत होते.
याप्रसंगी बोलताना श्री गडकरी यांनी पुण्यातील मेट्रोचे काम जलदगतीने होत असल्याबद्दल समाधान व्यक्त केले . पुणे शहरातील प्रदूषण कमी करण्यासाठी महत्त्वपूर्ण असलेल्या रिंग रोडचे भूमी अधिग्रहण राज्य सरकारने करावे आणि केंद्र सरकार या प्रकल्पाचा सर्व खर्च करून प्रकल्प पूर्ण करेल असेही त्यांनी सांगितले.
पुणे शहरातील हवा, जल आणि ध्वनी प्रदूषण कमी करण्यासाठी प्रयत्न करणे गरजेचे असून यासाठी मेट्रो रेल्वेचे जाळे वाढवायला हवे, ध्वनी प्रदूषण कमी करण्यासाठी गाड्यांचे हॉर्न हे भारतीय वाद्यांच्या आवाजाचे असावेत अशी सूचना केल्याचे श्री गडकरी यांनी सांगितले. पुणे शहरातील मेट्रो रेल्वे, विमानतळाचे विस्तारीकरण आणि जायका नदी सुधार प्रकल्प हे महत्त्वाचे प्रकल्प मार्गी लागले असून यामुळे शहराच्या विकासाला चालना मिळाली आहे असे त्यांनी स्पष्ट केले.
भविष्यात इथेनॉलवर चालणाऱ्या गाड्या येणार असून त्यासाठी इथेनाॅल पंपांची संख्या वाढविण्याची गरज असल्याचे त्यांनी सांगितले. तसंच पुणे ते बंगळूरु हा सुमारे चाळीस हजार कोटी रुपयांचा नवीन महामार्ग तयार करण्यात येणार असल्याची माहीतीही त्यांनी दिली. मुंबईतील नरिमन पॉईंट ते दिल्ली महामार्गाने जोडण्याचा विचार आहे. वरळी ते वांद्रे सि लिंक तयार झाला असून हा रस्ता वसई विरार पर्यंत नेण्यात येणार आहे. असेही श्री गडकरी यांनी यावेळी बोलताना स्पष्ट केले. वाघोली ते शिरूर या रस्त्यावरील दुमजली उड्डाणपुलाचा नवीन आराखडा तयार करण्यात आला असून तळेगाव ते अहमदनगर या मार्गासाठी 50 हजार कोटी रुपयांची तरतूद केली असल्याचे त्यांनी यावेळी बोलताना सांगितलं.
उप मुख्यमंत्री श्री अजित पवार म्हणाले की, पुण्यासह संपूर्ण राज्यातील रस्तेविकासाला नवी दिशा आणि गती देण्याचे काम केंद्र सरकारच्या सहकार्याने राज्य शासन करेल , राज्यातील वाहतूक समस्या दूर करण्यासाठी लवकरच बैठक घेण्यात येईल. तसेच राज्याच्या रस्ते विकासाच्यादृष्टीने नियोजन करण्यात येईल, असेही त्यांनी स्पष्ट केले.
उपराष्ट्रपती कार्यालय
उपराष्ट्रपतींनी सायकलिंग संस्कृतीला चालना देण्याचे आणि शहरांमध्ये विशेष सायकलिंग ट्रॅक तयार करण्याचे केले आवाहन
सायकलिंगला प्रोत्साहित करण्यासाठी जनआंदोलन उभारा: उपराष्ट्रपती
सायकलिंगमुळे कमी खर्च, शून्य प्रदूषण आणि आरोग्यात सुधारणा होते: उपराष्ट्रपती
शहरी वाहतूक व्यवस्थेत सायकलिंगचा समावेश करा : उपराष्ट्रपती
उपराष्ट्रपती एम. वेंकैया नायडू यांनी आज सायकलिंग संस्कृतीला चालना देण्याचे आणि शहरांमध्ये विशेष सायकलिंग ट्रॅक तयार करण्याचे आवाहन केले. सायकल चालविणे हा एक आरोग्यवर्धक, कमी खर्चाचा व्यायाम असून यांचे शून्य प्रदूषणासह आणखी बरेच फायदे आहेत, असे त्यांनी नमूद केले.
‘कोविडनंतरच्या जगात सायकलिंग’ या विषयावरील आंतरराष्ट्रीय वेबिनारला आभासी पद्धतीने संबोधित करताना नायडू म्हणाले की काटेकोर जागरूकता मोहिमेद्वारे आणि नियमित प्रचारात्मक कार्यक्रमांच्या माध्यमातून सायकलिंगला प्रोत्साहित करण्यासाठी एक जनआंदोलन उभारण्याची आवश्यकता आहे. वेबिनारची संकल्पना काळानुरूप आणि महत्वाची असल्याचे सांगत त्यांनी पृथ्वीला हरित व सुरक्षित करण्यासाठी सामूहिक जागतिक प्रयत्नांची गरज व्यक्त केली.
साथीच्या रोगाने आपले जीवन जगण्याचे, खरेदी करण्याचे, आपला वेळ खर्ची करण्याचे आणि प्रवासाचे सर्व मार्ग बदलले आहेत याकडे लक्ष वेधत उपराष्ट्रपती म्हणाले की, जगातील अनेक शहरांमध्ये लावलेल्या निर्बंधांमुळे वाहतूक कोंडी कमी झाली आहे आणि लोकांनी अधिकाधिक सायकल चालविण्यास पसंती दिली आहे.
बैठ्या जीवनशैलीशी संबंधित जोखीम कमी करण्याचा एक उत्तम मार्ग म्हणजे सायकल चालविणे होय, असे ते म्हणाले, उर्जा स्त्रोतांवर शून्य अवलंबन, शून्य प्रदूषण आणि चांगले आरोग्य असे अनेक फायदे सायकल चालविण्यामुळे होतात.
साथीच्या रोगाने शहरी वाहतूक व्यवस्थेमध्ये सायकलिंगला प्रोत्साहन आणि अंतर्भूत करण्याची एक दुर्मिळ संधी उपलब्ध करुन दिली आहे, असे सांगत त्यांनी शहरी नियोजक आणि धोरणकर्त्यांना त्यांच्या योजना व धोरणांवर पुन्हा विचार करून विशेष सायकल ट्रॅक सुरु करण्याचा सल्ला दिला.
युरोप, चीन आणि अमेरिकेतील अनेक शहरांमध्ये सायकलिंगचे प्रमाण वाढल्याचे पाहून नायडू म्हणाले की, भारतात सायकलिंगला चालना देण्याची मोठी क्षमता आहे आणि त्यासाठी आवश्यक पायाभूत सुविधा उपलब्ध करून देण्याची मागणी त्यांनी केली.
ते म्हणाले की सायकलिंगला प्रोत्साहन देण्यासाठी हीच योग्य वेळ आहे कारण यामुळे ध्वनी प्रदूषण कमी होते, रस्ते सुरक्षा सुधारते आणि वाढत्या उर्जा आयात बिलाच्या समस्येचे निराकरण होते.
नुकत्याच झालेल्या अभ्यासाचा हवाला देताना ते म्हणाले की, छोट्या प्रवासाठी दुचाकी आणि चारचाकी वाहनाने प्रवास करण्याऐवजी सायकल ने प्रवास केल्यास भारताला वार्षिक 24.3 बिलियन डॉलर्सचा फायदा होऊ शकेल.
या कार्यक्रमाला रालुका फिझर, अध्यक्ष, जागतिक सायकलिंग युति, डी व्ही मनोहर, उपाध्यक्ष आणि कोषाध्यक्ष, जागतिक सायकलिंग युति, क्रिस्तोफ नाजडोव्हस्की, पॅरिसचे उपनगराध्यक्ष आणि अध्यक्ष, युरोपियन सायकलिस्ट फेडरेशन, धर्मेंद्र, अध्यक्ष, एनडीएमसी, कुणाल कुमार, मिशन संचालक, स्मार्ट सिटीज मिशन, कमल किशोर यादव, मुख्य कार्यकारी अधिकारी आणि आयुक्त, चंडीगड स्मार्ट सिटी आणि इतर मान्यवर उपस्थित होते.
Jaydevi PS/S.Mhatre/P.Kor
पंतप्रधान कार्यालय
राष्ट्रीय डॉक्टर दिनानिमित्त उद्या पंतप्रधान डॉक्टरांना संबोधित करणार
नवी दिल्ली, 30 जून 2021
राष्ट्रीय डॉक्टर दिनानिमित्त, पंतप्रधान नरेंद्र मोदी उद्या 1 जुलै 2021 रोजी दुपारी 3 वाजता डॉक्टरांना संबोधित करतील.
ट्वीटमध्ये पंतप्रधान म्हणाले, ''कोविड --19 विरोधातील लढ्यात सर्व डॉक्टर करत असलेल्या प्रयत्नांचा देशाला अभिमान आहे.1 जुलै हा राष्ट्रीय डॉक्टर दिन म्हणून साजरा केला जातो. उद्या दुपारी 3 वाजता भारतीय वैद्यकीय संघटना @IMAIndiaOrg च्या वतीने आयोजित कार्यक्रमात डॉक्टर समुदायाला संबोधित करणार''Jaydevi PS/S.Chavan/D.Rane
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(